Folketing
2002-05-30

Hr. Jens Rohde sagde det langsomt og tydeligt i sin ordførertale, og derfor tror jeg også, jeg fik noteret korrekt - men alligevel med et lille forbehold - at hr. Jens Rohde sagde: Regeringen har brudt mange års traditioner og indledt en ny praksis i dansk politik. Det er jeg helt enig i, vil jeg sige. Og jeg vil nævne to områder, som hr. Jens Rohde ikke var inde på i sin tale. Det er den nye praksis omkring finanslovforhandlingerne, hvor vi er en del partier, der må konstatere, at den nye praksis består i, at man får udleveret ét papir og er til ét møde, når det gælder finanslovforhandlingerne, og det papir, man får udleveret, er mødeindkaldelsen, og det møde, man er til, er en høflighedsrunde. Derefter er det slut. Det andet eksempel, jeg vil nævne, er folkeskoleforliget. En helt ny praksis er, at regeringen bryder et mangeårigt forlig og en mangeårig tradition. Jeg vil godt spørge, om hr. Jens Rohde, som ikke var inde på de to områder i sin tale, er specielt stolt over de nye traditioner og den nye praksis, der er indledt på de her områder.